IN NOMINE SANCTĘ ET INDIVIDUĘ TRINITATIS, notifico ego, Milo*, dominus de Sarmatia, omnibus tam presentibus quam futuris, quod olim calumpniatus sim quosdam homines juris sanctę MARIĘ, consanguinitate fratres, videlicet Vualterium, Bernardum, Aldonem et Vuinebaldum, quorum posterior, licet cum aliis in calumpnia fuerit, solus tamen, eo quod ancillam meam videretur habere, exactionem michi persolvit. Igitur cum, et michi tenendi, et Humberto priori maxima cura esset eos eruendi, tandem cum viris magni consilii in unum convenimus de prefatis hominibus tractaturi. Ubi, cum utrius partis audita fuisset ratio, sub celeritate pene ab omnibus qui aderant cognita et judicata est injusta mea proclamatio. Quapropter, ego, Milo, nichil volens nec valens contradicere, mox videntibus et audientibus subscriptis testibus et aliis quampluribus, Deo et sanctę MARIĘ predictos homines per manum Humberti prioris vuirpivi; insuper quoque nominatim Vuinebaldum cum omni posteritate sua ab exactione quietum clamavi. Acta sunt hęc laude uxoris meę Margaritę*, et filii Pontii*, et filię Jordanę. S’ Vuillelmi de Curteberoe. S’ Hugonis Ascherii. S’ Hugonis* de Blaseio. S’ Gisle[r]ii prepositi. S’ Blanchardi. S’ Raymberti et Petri, filii ejus. S’ Aldonis. S’ Constantii Rivelli. S’ Tetbaldi, fratris ejus. S’ Oddonis sacristę. S’ Vualonis, filii Heinrici.